Rikunarita-ORG/Wikinium huggingface dataset:
# Internet Assigned Numbers Authority

*Internet Assigned Numbers Authority*| Izveidots |
1988. gadā |
| Galvenā mītne |
Losandželosa, Kalifornija, ASV |
| Vadošās personas |
Elīza Geriha |
| Tīmekļa vietne | www.iana.org |

Internet Assigned Numbers Authority (**IANA**) ir ICANN nodaļa, ASV privāta bezpeļņas organizācija, kas pārrauga pasaules IP adrešu piešķiršanu, autonomo sistēmu numuru piešķiršanu, saknes zonas pārvaldību domēnu nosaukumu sistēmā (DNS), interneta medija tipus, un citus ar interneta prookolu saistītus simbolus un numurus.

## Pienākumi

IANA ir atbildīga par globāli unikāliem nosaukumiem un numuriem, kas tiek izmantoti interneta protokolos, kas tiek publicēti kā Request for Comments (RFC) dokumenti. IANA sadarbojas saites ar Internet Engineering Task Force (IETF), lai pildītu šo funkciju.

### IP adreses

IANA piešķir IP adrešu blokus reģionālajām interneta reģistrācijas organizācijām (angļu: *Regional Internet registry* (RIR)). Katra RIR organizācija piešķir adreses noteiktā reģionā.

RIR sadala adrešu blokus mazākos blokos un piešķir tos savas darbības reģionu interneta pakalpojumu sniedzējiem un citām organizācijām. Kopš bezklases starpdomēnu maršrutēšanas ieviešanas, IANA Reģionālajām interneta reģistrācijas organizācijām parasti piešķir adrešu bloku ar /8 prefiksu IPv4 un bloku ar /23 līdz /12 prefiksu no apgabala 2000::/3 IPv6.

### Domēnu vārdi

IANA pārvalda datus DNS saknes zonas serveros, kas veido augstāko līmeni DNS hierarhijā. Tas tiek veikts, sadarbojoties ar augšējā līmeņa domēna operatoriem, saknes zonas vārdserveru operatoriem, un saskaņā ar ICANN noteikto politiku.

### Protokolu parametri

IANA administrē daudzu IETF protokolu parametrus. Kā piemērus var minēt vienoto resursu identifikatoru (URI) shēmas un rakstzīmju kodējumus, kas ieteicami lietošanai internetā.

### Laika joslu datubāze

IANA laika josla datubāze satur informāciju par laika joslām dažādos pasaules reģionos, un ļauj šo informāciju izmantot datoros un citās elektroniskajās ierīcēs.

## Skatīt arī

* RIPE
* DNS
	+ Domēna nosaukums
	+ Augšējā līmeņa domēns
* Internets

## Atsauces

## Ārējās saites

* IANA oficiālā mājaslapa (angliski)
* RIPE (angliski)
# JSON[labot | labot pirmkodu]

**JSON** (no angļu: *JavaScript Object Notation* — '*JavaScript* objektu notācija') ir datu apmaiņas formāts. Balstīts uz teksta formātu, viegli lasāms. Neskatoties uz sākotnējo izcelsmi no *JavaScript*, formāts tiek uzskatīts par valodu neatkarīgu formātu un var tikt izmantots jebkurā citā programmēšanas valodā.

JSON datu apmaiņas formāts paredzēts strukturēto datu pārraidei tīklā. JSON var saturēt vienkāršās datu struktūras vai asociatīvos masīvus (sauktus par objektiem). Pirms pārraides dati tiek serializēti jeb pārvērsti teksta formātā. Nozīmīgākais pielietojums — Ajax lietotnēs, kur tas tiek izmantots kā alternatīva XML formātam.

## Vēsture

JSON formātu aprakstījis Daglass Krokfords (*Douglas Crockford*) specifikācijā RFC 4627. Oficiālais interneta media tips — application/json. JSON failu paplašinājums — .json.

2005. gada decembrī *Yahoo!* sāka piedāvāt dažus no saviem tīmekļa pakalpojumiem, kuros kā alternatīva varēja tikt izmantots JSON. 2006. gadā *Google* sāka izmantot JSON kā GData tīmekļa protokola barotni.

Šobrīd JSON formātu piedāvā draugiem.lv API un daudzi citi interneta servisi.

## Sintakse

Šajā piemērā parādīts, kā ar JSON objektu tiek aprakstīts cilvēks.

```
{
 "first\_name": "John",
 "last\_name": "Smith",
 "is\_alive": true,
 "age": 27,
 "address": {
 "street\_address": "21 2nd Street",
 "city": "New York",
 "state": "NY",
 "postal\_code": "10021-3100"
 },
 "phone\_numbers": [
 {
 "type": "home",
 "number": "212 555-1234"
 },
 {
 "type": "office",
 "number": "646 555-4567"
 }
 ],
 "children": [
 "Catherine",
 "Thomas",
 "Trevor"
 ],
 "spouse": null
}

```

### Datu tipi

* **Rinda** — dubultpēdiņās iekļauta unikoda rinda, kur otrādā slīpsvītra tiek izmantota kā atsoļa rakstzīme;
* **Būla vērtība** — vērtības true vai false;
* **Virkne** — numurēta vērtību rinda, atdalīta ar komatu un ieslēgta kvadrātiekavās;
* **Objekts** — lauks:vērtība pāri, kas atdalīti ar komatu un ieslēgti izliektajās iekavās;
* **null**

## Ārējās saites

* JSON dokumentācija
# Slāvu valodas

| Slāvu valodas |
| --- |
| Ģenētiskā klasifikācija |
Indoeiropiešu* Baltu-slāvu
	+ **Slāvu valodas**
 |
| Atzari | * rietumslāvu
* austrumslāvu
* dienvidslāvu
 |
|  |

**Slāvu valodas** pieder pie indoeiropiešu valodu saimes un saskaņā ar Baltu-slāvu pirmvalodas hipotēzi ir cēlušās no pirmvalodas, no kuras veidojušās arī baltu valodas. Tās iedalās rietumslāvu, austrumslāvu un dienvidslāvu valodās.

Slāvu valodas ir izplatītas Centrāl- un Austrumeiropā, kā arī Ziemeļāzijā (Krievijas Āzijas daļa). Kopējais pratēju skaits — vairāk par 400 miljoniem. Šī ir lielākā etnolingvistiskā grupa Eiropā.

Mūsdienu slāvu valodās rakstīšanai izmanto kirilicu un latīņu rakstu. Glagolica tiek izmantota katoļu dievkalpojumos Melnkalnē un vairākos piekrastes apgabalos Horvātijā. Bosnijā kādu laiku paralēli kirilicai un latīņu alfabētam lietoja arī arābu alfabētu.

## Vēsture

Baltu-slāvu valodu filoģenētiskais koks. Laika skala rāda dažādu valodu zaru atdalīšanās laiku
Slāvu valodas ir vistuvākās baltu valodām. Nav noskaidrots, kurā teritorijā notika slāvu valodu kontinuuma norobežošanās no indoeiropiešu/baltu-slāvu valodas. No viena no indoeiropiešu dialektiem (protoslāvu valodas) izveidojās slāvu pirmvaloda, kas ir visu mūsdienu slāvu valodu priekštece. Slāvu pirmvalodas pārejas process uz patstāvīgām valodām visaktīvāk norisinājās mūsu ēras 1. gadu tūkstoša 2. pusē, agrīno slāvu valstu veidošanās laikā Dienvidaustrumeiropas un Austrumeiropas teritorijā. Šajā periodā slāvu apmetņu teritorija ievērojami palielinājās. Tika attīstītas dažādu ģeogrāfisko zonu teritorijas ar atšķirīgiem dabas un klimatiskajiem apstākļiem, slāvi stājās attiecībās ar šo teritoriju pamatiedzīvotājiem, kas atradās dažādās kultūras attīstības stadijās, kas arī atspoguļojās slāvu valodu vēsturē.

Feodālisma laikmetā slāvu literārajās valodās parasti nebija stingru normu. Dažkārt literāro valodu funkcijas pildīja valodas, kas nebija vietējās sarunvalodas (baznīcas slāvu valoda Krievijā, latīņu valoda Bohēmijā un Polijā). Bohēmijā 18. gadsimtā čehu literārā valoda, kas 14. un 16. gadsimtā bija sasniegusi lielu izaugsmi, bija gandrīz izzudusi. Pilsētās dominēja vācu valoda.

Papildus "lielajām" slāvu valodām pastāv arī vairākas mazās slāvu literārās valodas (mikrovalodas), kas parasti darbojas līdzās nacionālajām literārajām valodām un kalpo vai nu salīdzinoši nelielām etniskām grupām, vai pat atsevišķiem literāriem žanriem.

## Ietekme

Mūsdienās gandrīz visās modernas valodās ir daudz slāvu izcelsmes vārdu. Tie galvenokārt ir bohemismi (robots un pistole), polonismi (vampīrs) unrusismi. Dažiem slāvismiem, kas izplatīti neslāvu valodās, nav viennozīmīgas etimoloģijas.

## Ārējās saites

* Language Family Trees: Indo-European, Slavic (angliski)
# Indoāriešu valodas

| Indoāriešu valodas |
| --- |
| Ģeogrāfiskā izplatība |
Dienvidāzija |
| Ģenētiskā klasifikācija |
Indoeiropiešu valodas* Indoirāņu valodas
	+ **Indoāriešu valodas**
 |
| Atzari |  |
| ISO 639-5 | inc |
|  |
| Indoāriešu valodu ģeogrāfiskā izplatība Indostānas pussalā |

**Indoāriešu valodas** ir indoirāņu valodu saimes atzars, kas savukārt ietilpst indoeiropiešu valodu grupā. Indoāriešu valodās runājošo skaits tiek lēsts ap 900 miljoniem. Lielākās valodas pēc runātāju skaita ir hindustāņu valoda (aptuveni 240 miljoni, ietilpst hindi un urdu), bengāļu valoda (ap 230 miljoniem), pandžabu valoda (ap 110 miljoniem), marathu valoda (ap 70 miljoniem), gudžaratu valoda (ap 45 miljoniem), bhodžapurī (ap 40 miljoniem), oriju valoda (ap 30 miljoniem), sindu valoda (ap 20 miljoniem), singāļu valoda (ap 16 miljoniem), nepāliešu valoda (ap 14 miljoniem) un asamiešu valoda (ap 13 miljoniem).

## Ārējās saites

* Vikikrātuvē par šo tēmu ir pieejami multivides faili. Skatīt: Indoāriešu valodas.

* *Encyclopædia Britannica* raksts (angliski)
* Krievijas Lielās enciklopēdijas raksts (2004-2017) (krieviski)
# IBM AIX

**IBM AIX** (**Advanced Interactive eXecutive**) ir IBM UNIX saimes operētājsistēma, kas balstīta uz UNIX System V ar 4.3BSD savietojamiem komandu un programmatūras saskarnes paplašinājumiem.

Jaunākā versija AIX 5L 5.3 atbalsta līdz 64 IBM POWER vai Power PC arhitektūras centrālajiem procesoriem un līdz 2 terabaitiem operatīvās atmiņas. JFS2 failu sistēma, ko IBM ieviesa kā AIX sastāvdaļu, atbalsta failu un partīciju izmēru virs 16 terabaitiem.
# Čehu valoda[labot | labot pirmkodu]

| Čehu valoda *čeština*, *český jazyk*  |
| --- |
| Izruna: | IPA: [ˈʧɛʃcɪna] |
| Valodu lieto: | Čehija, čehu diaspora ASV, Kanādā, Austrijā, Vācijā un Slovākijā  |
| Reģions: | Centrāleiropa |
| Pratēju skaits: | 11,5 miljoni |
| Valodu saime: | Indoeiropiešu  Baltu-slāvu   Slāvu    Rietumslāvu     Čehu-slovāku      **Čehu valoda**  |
| Rakstība: | Latīņu raksts (čehu ortogrāfija)  |
| Oficiālais statuss |
| Oficiālā valoda: |  Čehija  Eiropas Savienība |
| Regulators: | Čehu valodas institūts |
| Valodas kodi |
| ISO 639-1: | cs |
| ISO 639-2: | cze (B)  | ces (T) |
| ISO 639-3: | ces |
|

**Čehu valoda** (*čeština*; IPA: [ˈʧɛʃcɪna]) ir viena no rietumslāvu valodām, kurā runā vairāk nekā 11,5 miljoni cilvēku, galvenokārt Čehijā, kā arī pierobežas teritorijās Slovākijā un čehu diasporā citur pasaulē. Tuva un savstarpēji saprotama ar slovāku valodu, kā arī radniecīga poļu valodai. Tā ir ne tikai Čehijas oficiālā valoda, bet kopš 2004. gada maija arī viena no Eiropas Savienības oficiālajām valodām.

Čehu valodā visbiežāk izšķir četrus dialektus. Visizplatītākais dialekts ir Bohēmijas dialekts. Otrs izplatītākais dialekts ir Morāvijas dialekts, bet trešais — Silēzijas dialekts, kuram raksturīga spēcīga vācu valodas ietekme. Īpašs gadījums ir Cešinas Silēzijas dialekts, kurā Polijas dienvidos runā galvenokārt poļi. Šis dialekts nereti tiek uzskatīts arī par poļu valodas dialektu, kuram ir spēcīga čehu valodas ietekme.

Čehu valodas attīstība sākas neilgi pēc pirmās Bohēmijas valsts izveides 9. gadsimtā. Liecības par vecāko čehu valodas attīstības posms, kas tiek saukts par čehu pirmvalodu, ir fiksētas ar 10. gadsimtu, lai gan nav atrasti šajā valodā rakstīti teksi.

Čehu valodas un slovāku valodas pratēji parasti saprot viens otru bez īpašām grūtībām. Kaut arī jaunākās paaudzes čehiem var rasties grūtības ar dažiem slovāku vārdiem vai izteicieniem, tas neietekmē kopējo saziņu.

## Skatīt arī

* Čehu īpašvārdu atveidošana

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Čehu valoda.

* Latvijas Nacionālās enciklopēdijas šķirklis
* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Krievijas Lielās enciklopēdijas raksts (krieviski)
* Krievijas Lielās enciklopēdijas raksts (2004-2017) (krieviski)
* Austrumeiropas enciklopēdijas raksts (vāciski)
* Enciklopēdijas *Krugosvet* raksts (krieviski)
* Čehu valoda Čehijas Republikas oficiālā mājaslapa
* «Čehu valoda, alfabēts un izruna» (angliski). www.omniglot.com. Skatīts: 2011-08-07.
* «Čehu valodas izcelsme un vēsture» (angliski). www.czech-language.cz. Skatīts: 2011-08-07.
# Iekavas

| {{{1}}} |
| --- |
|
Iekavas |

**Iekavas** ir divpusēja pieturzīme vai matemātiska zīme. Iekavām ir 5 veidi:

* kvadrātiekavas [] ,
* apaļās iekavas () ,
* figūriekavas {} ,
* pusiekavas) ,
* slīpās iekavas // .

Starp iekavām, kvadrātiekavām un tajās ietverto tekstu nav atstarpes. Starp pusiekavu un iepriekšējo burtu vai ciparu nav atstarpes.

## Lietojums

### Matemātikā

Kvadrātiekavas [] izmanto, lai, rakstot skaitļu intervālus, jeb nevienādību atrisinājumus, attēlotu nestingras nevienādības. Strādājot ar stariem un nogriežņiem tās norāda sākumpunktu.

Apaļās iekavas () izmanto, lai, rakstot skaitļu intervālus, jeb nevienādību atrisinājumus, attēlotu stingras nevienādības. Apaļās iekavas arī izmanto, lai norādītu, ka tajās esošās matemātiskās darbības ir svarīgākas un veicamas pirmās. Strādājot ar stariem un nogriežņiem tās norāda bezgalību.

Figūriekavu { izmanto nevienādību sistēmu attēlojumā.

### Latviešu valodā

Apaļās iekavas () tiek izmantotas, lai atdalītu paskaidrojošu vārdu grupu, ja paskaidrojums ir nenozīmīgs. Ar apaļajām iekavām arī atdala iespraudumus, kuriem ir paskaidrojoša nozīme.

Pusiekavas) tiek izmantotas pēc burtiem vai arābu cipariem, lai norādītu uzskaitījuma secību.

Kvadrātiekavās [] liek paskaidrojumus, labojumus, papildinājumus, utml.

### Programmēšanā

Iekavas izmanto arī programmēšanā.

To ASCII kodi vai kodu intervāli ir:

* (kods ir 40,
* ) kods ir 41,
* { kods ir 123,
* } kods ir 125,
* / kods ir 47.

Dažreiz programmēšanā tās sastopamas <> formā, < kods ir 60 un > kods ir 62.

## Atsauces
# Hunaņa

|  |
| --- |
| **Hunaņas province** |
| **湖南省** |
| —  **Ķīnas province**  —  |
| Hunaņas provinces atrašanās vieta Ķīnā |
| Pārvaldes centrs
  | Čanša
 |
| Valsts
 |  Ķīna |
| **Platība**  |
|  - Kopējā
  | 211 800 km² |
| **Iedzīvotāji** (2010. gadā) |
|  - Kopā | 65 683 722 |
|  - Blīvums | 310,1/km² |
| **Mājaslapa:** www.enghunan.gov.cn |
|  **Hunaņas province Vikikrātuvē** |

**Hunaņas province** (ķīniešu: 湖南省, piņjiņs: *Húnán Shěng*) ir viena no Ķīnas 22 provincēm. Province atrodas valsts centrālās daļas dienvidos. Robežojas ar Hubei, Dzjansji, Guandunas, Guidžou provincēm, Guansji Džuanu autonomo reģionu un Čuncjinas municipalitāti. Provinces administratīvais centrs un lielākā pilsēta ir Čanša. 2010. gadā Hunaņas provincē dzīvoja 65,7 miljoni iedzīvotāju, no kuriem 90% bija haņi. Šī pēc iedzīvotāju skaita ir 7. lielākā province valstī.

## Ārējās saites

* Vikikrātuvē par šo tēmu ir pieejami multivides faili. Skatīt: Hunaņa.

* *Encyclopædia Britannica* raksts (angliski)
* *Encyclopædia Universalis* raksts (franciski)
# Kandela[labot | labot pirmkodu]

**Kandela** (no latīņu: *candela* — 'svece'; apzīmējums: **cd**) ir SI sistēmas gaismas stipruma mērvienība. Parastas vaska sveces izstarotā gaisma ir aptuveni 1cd.

Kandela ir gaismas stiprums, ko noteiktā virzienā izstaro monohromatisks starotājs, kura frekvence ir 540 THz (teraherci) (šī frekvence atbilst zaļajai krāsai, pret kuru cilvēka acij ir vislielākā jutība) un starojuma stiprums ir 1/683 W/sr. Gaismas avota gaismas stiprums ir viena kandela, ja gaismu izstaro 1/600000 m2 liela platīna virsma tā sacietēšanas temperatūrā 2042°K un 101325 paskālu spiedienā (sakarsētajai platīna virsmai jābūt perpendikulārai pret novērotāju).

100 vatu kvēlspuldze izstaro apmēram 120 cd stipru gaismu.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Kandela.

* *Encyclopædia Britannica* raksts (angliski)
* Krievijas Lielās enciklopēdijas raksts (2004-2017) (krieviski)
# Ķīniešu kvartāls

Ķīniešu kvartāls Sidnejā
**Ķīniešu kvartāls** jeb **čainatauna** (no angļu: *Chinatown*) ir pārsvarā etnisko ķīniešu apdzīvotie rajoni citu valstu pilsētās.

Lielākā daļa ķīniešu kvartālu parasti izveidojās cilvēku migrācijas rezultātā uz teritoriju, kurā nebija ķīniešu iedzīvotāju vai to bija maz. Binondo, kas dibināts Manilā 1594. gadā, ir atzīts par pasaulē vecāko ķīniešu kvartālu, bet vecākais ķīniešu kvartāls ārpus Āzijas atrodas Sanfrancisko un tika dibināts 1850. gadā.

## Ārējās saites

* Vikikrātuvē par šo tēmu ir pieejami multivides faili. Skatīt: Ķīniešu kvartāls.
# Emigrācija

Japānas valdības plakāts, kas reklamē Dienvidameriku
**Emigrācija** (no latīņu: *emigratio* — ‘izceļošana’) ir piespiedu vai brīvprātīga izceļošana no savas valsts. Par emigrāciju dēvē arī dzīvi ārzemēs šāda izceļotāja statusā un emigrantu kopumu kādā valstī. Savukārt bijušo emigrantu atgriešanās atpakaļ dzimtenē tiek saukta par reemigrāciju.

Emigrācija ir indivīda vai ģimenes patstāvīgs lēmums pārcelties uz citu valsti atšķirībā no piespiedu pārvietošanas — deportācijas. Emigrācijas iemesli ir karš, bads, nabadzība, politiskās represijas, etniskie konflikti, starpkonfesionālie konflikti, dabas un vides katastrofas, ģimenes atkalapvienošanās, diskriminācija (nacionālā, reliģiskā, sociālā u. c.), nespēja iegūt izglītību, profesiju, darbu, grūtības īstenot radošus, profesionālus, ekonomiskus un citus personiskos un ģimenes plānus. Emigrācija ir saistīta ar izbraukšanu no valsts, t.i., robežas šķērsošanu. Emigrācija atšķiras no īstermiņa ceļojumiem personīgiem vai darba mērķiem vai tūrisma ceļojumiem ar to, ka tā obligāti ietver pastāvīgās dzīvesvietas maiņu.

Emigranti ārpus savas etniskās dzimtenes veido diasporu.

## Skatīt arī

* Imigrācija

## Ārējās saites

* Vikikrātuvē par šo tēmu ir pieejami multivides faili. Skatīt: Emigrācija.

* *Encyclopædia Britannica* raksts (angliski)
* *Visuotinė lietuvių enciklopedija* raksts (lietuviski)
* *Brockhaus Enzyklopädie* raksts (vāciski)
* Mūsdienu Ukrainas enciklopēdijas raksts (ukrainiski)
* *Encyclopædia Universalis* raksts (franciski)
# Rietumjuguru valoda

**Rietumjuguru valoda** (*yoğïr lar* vai *yoğïr śoz*) ir tjurku valoda, viena no divām valodām, ko runā juguri Ķīnā.

Valodā ir saglabājušās dažas arhaiskas fonētiskās īpatnības, kas nav atrodamas mūsdienu tjurku valodās. Tai ir bagāta locījumu sistēma un sarežģīta morfoloģija, kas ietver daudz dažādu locījumu galotņu un priekšvārdu. Valodā arī ir daudzas arhaiskas leksēmas, kas sniedz ieskatu tjurku valodu vēsturiskajā attīstībā.

Kā daudzas citas mazas valodas, arī rietumjuguru valoda ir apdraudēta (2007. gadā to prata tikai ap 4600 cilvēku). Pratēju kopiena ir samērā neliela, un daudzi locekļi tagad izmanto ķīniešu valodu.

## Ārējās saites
# Afikss[labot | labot pirmkodu]

**Afikss**, agrāk arī **dēklis** ir morfēma, ko pievieno vārda saknei kā vārddarināšanas vai formveidošanas līdzekli. Afiksus, ko pievieno pirms vārda saknes, sauc par priedēkļiem jeb prefiksiem, bet afiksus, ko pievieno pēc saknes, sauc par piedēkļiem jeb sufiksiem.

## Atsauces
# Cilnis

Ciļņi Santjago de Kompostelas katedrālē.
**Cilnis** jeb **reljefs** (no latīņu: *relevare* — 'pacelt') ir tēlniecības darbs, kurš aplūkojams no vienas puses un kurš izvirzīts no plaknes. Atkarībā no izvirzījuma augstuma cilni uzskata par zemcilni vai augstcilni.

Klasiskajā korintiskajā orderī frīze bieži ir rotāta ar zemciļņiem, savukārt augstciļņi atrodami klasiskajos tempļos (piemēram, Partenonā). Starp izcilākajiem mākslasdarbiem, kuru radīšanā izmantoti ciļņi, jāmin Karnakas templis Ēģiptē un Ištaras vārti Babilonijā.
# Volters Lipmens

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|

| Volters Lipmens *Walter Lippmann* |
| --- |
|  |
| Personīgā informācija |
| Dzimis | 1889. gada 23. septembrī Ņujorka, Ņujorka,  ASV |
| Miris | 1974. gada 14. decembrī (85 gadi) Ņujorka, Ņujorka,  ASV |
| Nodarbošanās | žurnālists |

 |

**Volters Lipmens** (angļu: *Walter Lippmann*, dzimis 1889. gada 23. septembrī, miris 1974. gada 14. decembrī) bija amerikāņu intelektuālis, žurnālists un politiskais komentētājs, divkārtējs Pulicera balvas ieguvējs.

Viens no cilvēkiem, kurš politikā ieviesa apzīmējumu Aukstais karš. Pazīstamākais darbs ir 1922. gadā izdotā grāmata *Public Opinion*, kurā Lipmens cita starpā ieviesa mūsdienās pazīstamo stereotipa jēdzienu. 1958. gadā ieguva Pulicera balvu par avīzes sleju *Today and Tomorrow*, bet 1962. gadā — par interviju ar Ņikitu Hruščovu. Viens no žurnāla *"The New Republic"* dibinātājiem.
# Finanšu pratība[labot | labot pirmkodu]

**Finanšu pratība** ir spēja izprast un efektīvi pārvaldīt finanses. Šis termins aptver plašu zināšanu klāstu, tostarp budžeta plānošanu, ieguldīšanu, izpratni par kredītiem un pensiju plānošanu.

Finanšu pratībai ir būtiska nozīme ilgtspējīgas ekonomiskās nākotnes radīšanā indivīdam un sabiedrībai kopumā. Šī prasme palīdz novērst finansiālas grūtības, uzlabo ekonomisko drošību un sekmē labāku dzīves kvalitāti.

## Finanšu pratības galvenie aspekti

* Budžeta plānošana. Finanšu pratība sākas ar spēju efektīvi pārvaldīt savas finanses. Budžeta plānošana ļauj labāk kontrolēt izdevumus un noteikt, kur nauda aiziet.
* Ieguldījumi. izpratne par ieguldīšanas pamatiem palīdz cilvēkiem pieņemt pamatotus lēmumus par dažādām ieguldījumu iespējām, piemēram, akcijām, obligācijām un īpašumu.
* Kredīts un parāds. Izpratne par kredīta principiem un izprot parādu sekām.
* Pensijas plānošana. izprot nepieciešamību plānot pensiju un izvēlēties pareizos finanšu instrumentus, lai nodrošinātu stabilu nākotni.

## Ārējās saites
# Disleksija[labot | labot pirmkodu]

**Disleksija** ir sindroms, kad tā īpašniekam lasīšanas un/vai rakstīšanas spējas ir zemākā līmenī nekā varētu gaidīt pēc viņa intelektuālā līmeņa. Disleksiju piedēvē cilvēkiem, kuru lasītproblēmas nevar izskaidrot ar inteliģences trūkumu, sensorajām problēmām vai nepilnīgu apmācību.

Tā kā lasīšana ir komplekss prāta process, tad disleksijas rašanās iemesli var būt ļoti dažādi.

Kopumā cilvēki ar disleksijas problēmām ļoti bieži uzrāda augstāku inteliģences līmenī par vidēji sabiedrībā pieņemto. No disleksijas cietuši Alberts Einšteins, Tomass Edisons, Aleksandrs Greiems Bells, Maikls Faradejs, Ričards Brensons u.c.

Šo sindromu ārstē ar intensīvu fonoloģijas kursu.

## Atsauces

## Ārējās saites

* The Dyslexia Guide - A to Z and FAQ Knowledgebase Arhivēts 2006. gada 24. septembrī, *Wayback Machine* vietnē. - angliski
# Sociālā stigma[labot | labot pirmkodu]

**Sociālā stigma** ir personas vai to grupas, kas atsevišķās raksturiezīmēs neatbilst sabiedrības pieņemtajām normām. Stigmu personām piešķir lielākā sabiedrības daļa, kas šīs īpašības neatzīst vai pat nosoda.
Pirmais ievērojamākais zinātnieks, kas stigmas fenomenu aprakstīja, bija Emīls Dirkems. Ar stigmu pētniecību un to teorijas attīstīšanu 20. gadsimtā nodarbojās Kanādas sociologs Ērvings Gofmanis. Viņš izšķīra trīs sociālās stigmas veidus:

* ārējas deformācijas (piemēram, rētas, slimību radīti izskata pārveidojumi (anoreksija, lepra), invaliditāte, aptaukošanās),
* personības īpatnības (piemēram, garīgas slimības, parafilijas, laulības pārkāpšana, pusaudžu grūtniecība, narkomānija, alkoholisms un nākšana no kriminālas vides),
* "cilšu stigmas" — tautības, pilsonības un reliģiskās piederības atšķirības.

## Skatīt arī

* Sociālā atstumtība
* Stereotips
* Tabu

## Atsauces
# Senfranču valoda

**Senfranču valoda** (*franceis*, *françois*, *romanz*; franču: *ancien français*) ir romāņu valoda, ko no aptuveni 10. līdz 14. gadsimtam lietoja mūsdienu Francijas ziemeļu vidienes teritorijā. Tā radās no latīņu sarunvalodas, ko ietekmēja senfranku valoda.

14. gadsimta vidū senfranču valoda sāka pārveidoties par vidusfranču valodu. Šī periodizācija ir ieviesta mūsdienās, un tā laika valodas lietotājiem franču valodas attīstības posmi nebija atsevišķi izdalāmi, jo latīņu valoda franču valodā pārtapa pakāpeniski un ilgstošā laika posmā.

Fonētikas un gramatikas ziņā senfranču valoda būtiski atšķiras no mūsdienu franču valodas.

## Ārējās saites

* Vikikrātuvē par šo tēmu ir pieejami multivides faili. Skatīt: Senfranču valoda.

* *Encyclopædia Britannica* raksts (angliski)
# Nīderlandes Apvienotā Karaliste[labot | labot pirmkodu]

Karalistes karte
**Nīderlandes Apvienotā Karaliste** (nīderlandiešu: *Verenigd Koninkrijk der Nederlanden*) bija valsts, kas pastāvēja no 1815. līdz 1839. gadam. Šī valsts apvienoja mūsdienu Nīderlandes, Beļģijas un Luksemburgas teritorijas pēc Napoleona sakāves un Vīnes kongresa lēmuma.

Karaliste tika izveidota, lai stiprinātu Eiropas robežas un novērstu Francijas tālāku paplašināšanos, tomēr politiskās, ekonomiskās un kultūras atšķirības starp ziemeļu un dienvidu reģioniem (mūsdienu Nīderlandi un Beļģiju) izraisīja spriedzi. 1830. gadā sākās Beļģijas revolūcija un tā pasludināja neatkarību, kuru Nīderlande atzina 1839. gadā, kas arī oficiāli izbeidza Nīderlandes Apvienotās Karalistes pastāvēšanu.

## Ārējās saites

* Vikikrātuvē par šo tēmu ir pieejami multivides faili. Skatīt: Nīderlandes Apvienotā Karaliste.

* Krievijas Lielās enciklopēdijas raksts (2004-2017) (krieviski)